
Prvý diel

4. mája 1771

Aký som rád, že som sa dostal preč od vás. Najmilší priateľ, aké je divné ľudské srdce! Opustil som teba, ktorého veľmi milujem, s ktorým som bol ne­ro­zlučný, a radujem sa! Viem, odpustíš mi. Či sám osud ne­na­stro­jil ostatné moje zápletky tak, aby po­stra­šil také srdce, ako je moje? Úbohá Leonora! A jednako som bol nevinný! Mohol som ja zato, že sa v jej úbohom srdci zrodila vášeň, pokiaľ mi márnivé kúzlo jej sestry po­sky­to­valo príjemnú zábavu? A jednako - som celkom nevinný? Neživil som jej city? Netešil som sa sám zo sku­toč­ných prejavov pria­mosti, ktoré nás tak často ro­zo­smiali, hoci neboli naozaj smiešne? Či som – ach, čo je človek, že môže žalovať sám na seba! – Drahý priateľ, chcem, sľubujem ti, chcem sa polepšiť; už nechcem, ako som to dosiaľ robil, stále prežívať tú trošku zla, ktorú nám osud podáva. Chcem užívať prí­tom­nosť, a minulosť – nech je mi­nu­los­ťou. Iste máš pravdu, drahý, bolo by medzi ľuďmi menej bolestí, keby – sám Pán Boh vie, prečo sú takí strápení – tak horlivo ne­oži­vo­vali spo­mienky na minulé zlá a radšej znášali ľa­hos­tajnú prí­tom­nosť.

Buď taký dobrý a povedz mojej matke, že som sa o jej veci čo naj­lep­šie postaral a že ju čo najskôr o nich uvedomím. Roz­prá­val som sa s tetou, ale nenašiel som v nej ani zďaleka takú zlú ženu, za akú ju po­kla­dajú u nás. Je to veselá, živá žena naj­lep­šieho srdca. Vy­svet­lil som jej, že sa moja matka žaluje na ňu, keďže si podržala časť de­dič­stva; povedala mi svoje príčiny, dôvody a pod­mienky, pod ktorými by bola ochotná vydať všetko, ba viacej, ako žiadame – ale nechcem sa teraz o tom roz­pi­so­vať; povedz matke, že všetko bude dobre. A ja, môj milý, poučil som sa zasa na tejto malej veci, že ne­do­ro­zu­me­nie a lenivosť spô­so­bujú na svete viac omylov, ako lesť a zlo­my­seľ­nosť. Aspoň tieto posledné sú zried­ka­vej­šie.

Ináč cítim sa tu veľmi dobre. Samota je v tejto rajskej krajine môjmu srdcu lahodným balzamom a ten ročný čas mladosti zohrieva srdce, často sa chvejúce, celým svojím bo­hat­stvom. Každý strom, každý krík je kyticou kvetov a človek by sa naj­rad­šej premenil na chro­bá­čika, aby mohol po­le­to­vať v mori vône a nájsť v ňom všetku svoju potravu.

Mesto samé nie je ne­oby­čajné, ale príroda okolo neho je ne­vý­slovne krásna. Akiste to pri­nú­tilo nebohého grófa z M…, aby založil záhradu na jednom z vŕškov, ktoré sa pre­tí­najú v naj­väč­šej roz­ma­ni­tosti a vy­tvá­rajú rozkošné údolia. Záhrada je prostá a hneď z príchodu sa dá vycítiť, že plán nek­res­lil školený záh­rad­ník, ale cítiace srdce, ktoré tu chcelo užívať samé seba. Už som zo­snu­lému venoval nejednu slzu v roz­pa­dá­va­jú­cej sa besiedke, ktorá bola jeho ob­ľú­be­ným mies­teč­kom a teraz je zase mojím. Onedlho budem pánom záhrady. Záh­rad­ník mi je už na­klo­nený po nie­koľ­kých dňoch, čo som tu, a veru ne­oľu­tuje.


10. mája

Celou dušou mi preniká po­di­vu­hodná veselosť, podobná sladkému jarnému ránu, ktoré využívam celým srdcom. Som sám a teším sa, že žijem v tomto kraji, ktorý je stvorený pre také duše, ako je moja. Veľmi som šťastný, môj drahý, ponoril som sa tak úplne do pocitu po­koj­ného bytia, že tým trpí moje umenie. Nemohol by som teraz na­kres­liť ani jednu čiaru, a jednako nikdy som nebol väčším maliarom, ako som teraz. Keď sa vyparuje príjemné údolie okolo mňa a slnko odpočíva vysoko nad ne­pre­nik­nu­teľ­nými tem­no­tami hory a len jed­not­livé jeho lúče sa vkradnú do vnú­tor­nej svätyne, vtedy ležím pri vodopáde a ob­di­vu­jem pri samej zemi tisíc roz­ma­ni­tých bylín; keď cítim blízko svojho srdca všetko to hmýrenie drobného sveta medzi steblami, ne­sčí­selné a zázračné tielka červíkov a mušiek, a cítim prí­tom­nosť Vše­mo­hú­ceho, ktorý nás stvoril podľa obrazu svojho, a dych Vše­mi­lu­jú­ceho, ktorý nám dovoľuje vznášať sa vo večnej slasti – milý priateľ, keď sa mi potom zahmlí v očiach a celý svet okolo mňa, i celé nebo od­po­či­nie v mojej duši ako obraz mi­len­kinho tela, vtedy často túžim a myslím: Ach, keby si zase mohol vyjadriť, keby si zase mohol vdýchnuť na papier všetko, čo v tebe žije tak plne, tak teplo, tak, aby to bolo odleskom tvojej duše, ako je duša zasa odleskom ne­ko­neč­ného Boha! – Priateľu! Ale ničí ma to, hyniem silou a nádherou týchto videní.


12. mája

Neviem, či sa nad týmto krajom vznášajú klamní duchovia, alebo či mi to živá božská fantázia v srdci robí všetko naokolo takým rajským. Hneď za mes­teč­kom je studňa, ku ktorej som pri­pú­taný ako Meluzína a jej sestry. Zídeš dolu malým vŕškom a prídeš ku klenbe, od ktorej vedie nadol zo dvadsať schodov, a tu dolu z mra­mo­ro­vej skaly vyviera naj­čis­tej­šia voda. Nízka stienka, tvoriaca hore ohradu, vysoké stromy, ob­klo­pu­júce toto miesto, chládok, všetko to má čosi prí­ťaž­li­vého, čosi straš­ného v sebe. Neprejde ani jediný deň, aby som si tu ne­po­se­del aspoň hodinku. Sem pri­chá­dzajú pre vodu dievčatá z mesta. Je to naj­ne­vin­nej­šie a naj­dô­le­ži­tej­šie za­mest­na­nie, ktoré kedysi vy­ko­ná­vali samé krá­ľov­ské dcéry. Keď tu sedávam, ožíva vo mne spo­mienka na pat­riar­chálny život; vidím, ako sa pra­ot­co­via pri studni zo­zna­mujú a na­ho­vá­rajú si dievčatá a ako sa okolo studne a prameňov vznášajú dob­ro­tiví duchovia. Ó, kto to nevie precítiť so mnou, nikdy sa ne­os­vie­žil z chladnej studne po na­má­ha­vej ceste za letného dňa.


13. mája

Spytuješ sa, či mi máš poslať knihy? Priateľ môj, pre Boha ťa prosím, nechaj ich tam, kde sú! Chcem, aby ma nič ne­zviedlo, ne­povz­bu­dzo­valo, ne­roz­ču­ľo­valo; moje srdce vrie už i samo. Po­tre­bu­jem uspá­vanku a našiel som ju, upo­ko­ju­júcu, v svojom Homérovi. Ako často uspávam svoju roz­bú­renú krv; naozaj, nevidel si ešte nič také vrtkavé a nestále, ako moje srdce. Milý môj, tebe všetko netreba roz­prá­vať; veď si často tak ťažko znášal, keď si videl, ako pre­cho­dím od žiaľu k hýreniu a zo sladkej me­lan­chó­lie do ska­zo­nos­nej vášne. Tak maznám svoje srdce ako choré decko, všetko mu do­vo­ľu­jem! Nepovedz to nikomu, sú i takí ľudia, ktorí by ma odsúdili.


15. mája

Niekoľko ľudí v mestečku ma už pozná a obľúbili si ma, najmä deti. Spo­zo­ro­val som pri nich čosi smutného. Keď som sa k nim spo­čiatku pri­dru­žil a vy­py­to­val sa ich pria­teľ­sky na jedno-druhé, niektoré mysleli, že sa im chcem vy­smie­vať, a od­vr­ká­vali mi dosť drzo. Nedal som sa od­stra­šiť, ale pocítil som zasa až priživo, čo som už často badal: ľudia vyšších vrstiev budú vždy žiť v chladnej vzdia­le­nosti od po­spo­li­tého ľudu, ako keby sa báli, že by zblí­že­ním stratili na cene, a potom vždy sa nájde dosť vet­rop­la­chov a žar­tu­jú­cich ľudí, tvá­ria­cich sa, ako by sa zni­žo­vali k úbohému ľudu, a to robia len preto, aby mu potom tým viac dali pocítiť svoju nadutosť.

Viem dobre, že my ľudia nie sme si rovní a ani si byť nemôžeme, ale myslím, že človek, vzďa­ľu­júci sa od takz­va­nej zberby z obavy, aby si zachoval úctu, zaslúži si pohany práve tak, ako zbabelec, ktorý sa skrýva pred svojím ne­pria­te­ľom, lebo sa bojí, že ho premôže.

Nedávno, keď som prišiel k studni, našiel som tam mladú slúžku, ktorá po­sta­vila svoju nádobu na najnižší schod a obzerala sa, či nejde nejaká družka, čo by jej pomohla vyložiť nádobu na hlavu. Zostúpil som dolu a pozrel som na ňu. „Mám vám pomôcť?“ spýtal som sa. Veľmi sa za­čer­ve­nala. „Ach, nie, pane“, od­po­ve­dala mi. „Len ne­od­mie­tajte“, vravel som jej. Na­pra­vila si kruhovú podložku na hlave a pomohol som jej. Po­ďa­ko­vala sa a vyšla hore schodmi.


17. mája

Zoznámil som sa s roz­lič­nými ľuďmi, ale spo­loč­nosť som si ešte nenašiel. Neviem, čo ma robí takým prí­ťaž­li­vým; veľmi mnohí si ma obľúbili, vešajú sa na mňa, a vždy ma zabolí, keď naše cesty sú spoločné len na malom kúsku. Keď sa spytuješ, akí sú tu ľudia, musím ti od­po­ve­dať: ako všade inde. Jed­not­várne je po­ko­le­nie ľudské. Väčšina ľudí najviac času strávi v práci; pracujú, aby mohli žiť; nevedia, čo si majú počať s troškou slobody, ktorá im ostáva, a silou-mocou vy­hľa­dá­vajú cesty, aby sa jej zbavili. Ó, aká sudba človeka!

Ale zato sú to veľmi dobrí ľudia. Keď sa zavše po­za­bud­nem a užívam s nimi radostí, ktoré sú človeku ešte dožičené, keď sa niekedy celkom úprimne a dôverne zabavíme pri stole vkusne pre­stre­tom, alebo si vyjdem s nimi na vy­chádzku, keď je na to čas, alebo si za­tan­cu­jem; pôsobí to na mňa veľmi dobre, len mi vtedy nesmie prísť na um, že drieme vo mne ešte toľko iných síl, ktoré všetky umierajú ne­vy­užité a ktoré musím tak sta­rost­livo skrývať. A to všetko desí moje srdce. A jednako je osudom človeka, ako som ja, aby ho ne­po­cho­pili.

Ach, keď mi už odišla pria­teľka mladosti! Keby som ju nebol radšej nikdy poznal. Bol by som si povedal: Blázon si, hľadáš niečo, čo nemožno nájsť na zemi. Ale ja som ju mal, cítil som jej srdce, jej veľkú dušu a zdalo sa mi v jej prí­tom­nosti, že som niečím viac ako v sku­toč­nosti, lebo vtedy som bol všetkým, čím som len mohol byť. Dobrý Bože! Či ostala vtedy ne­vy­užitá čo len jedinká sila môjho ducha? Či nemohol som rozvinúť pred ňou naj­záz­rač­nejší pocit, ktorým srdce objíma prírodu. Či nebolo naše pria­teľ­stvo večným tkanivom naj­než­nej­ších pocitov, na­jos­trej­ších žartov s od­tien­kami až ne­sluš­nými, ktoré sa však všetky vy­zna­čo­vali istou ge­niál­nos­ťou? A hľa! Roky, o ktoré bola staršia ako ja, zaviedli ju do hrobu včaššie, ešte predo mnou. Nikdy na ňu ne­za­bud­nem, ani na jej pevnú myseľ a božskú tr­pez­li­vosť.

Pred nie­koľ­kými dňami stretol som sa s mladým V. . Je to úprimný mladý človek, veľmi milej tvári. Len teraz vyšiel z akadémie. Ne­na­mýšľa si síce, že je učený, ale jednako si myslí, že vie viac ako iní ľudia. Iste bol usilovný, badám to na via­ce­rých veciach; slovom, má dôkladné ve­do­mosti. Keď sa dopočul, že mnoho kreslím a viem grécky (dva meteory v tomto kraji), hneď prišiel ku mne a vykrámil mi mnoho svojich ve­do­mostí, od Batteuxa až po Wooda, od Pilesa až po Winc­kel­manna, a uistil ma, že prečítal celý prvý diel Sul­ze­ro­vej teórie a že má Heyneho rukopis o štúdiu antiky. Pomyslel som si: Poručeno Pánu Bohu!

Ešte jedného dobrého človeka som poznal: knie­ža­cieho úradníka, úp­rim­ného, dob­ro­sr­deč­ného. Hovorí sa o ňom, že je oprav­di­vou radosťou vidieť ho medzi jeho deťmi. Má ich deväť. Mnoho sa hovorí najmä o jeho naj­star­šej dcére. Požiadal ma, aby som ho nav­ští­vil. Pôjdem k nim v najb­liž­ších dňoch. Býva v knie­ža­com po­ľov­níc­kom dvorci, asi pol druhej hodiny odtiaľto. Dovolili mu, aby sa ta pre­sťa­ho­val po smrti svojej ženy, lebo ho príliš bolel pobyt v úradnom dome a vôbec v meste.

Okrem toho stretol som sa s nie­koľ­kými chatr­nej­šími figúrami, na ktorých je všetko ne­zne­si­teľné a naj­nez­ne­si­teľ­nej­šie sú ich dôkazy pria­teľ­stva.

Maj sa dobre! S týmto listom budeš spokojný, je celkom his­to­rický.


22. mája

Už mnohým prišlo na um, že ľudský život je len sen; ani mňa nechce opustiť tento pocit. Keď uvážim, v akom úzkom pries­tore sú uzavreté činné a po­zná­va­cie sily človeka, keď vidím, že celá činnosť má len jeden cieľ: aby ľudia ukojili svoje potreby, ktoré zasa nemajú iného cieľa, len predĺžiť úbohé jes­tvo­va­nie, a keď potom uvážim, že každé uspo­ko­je­nie v istých otázkach je len snivou re­zig­ná­ciou, ktorou si ľudia pomaľujú pestrými po­sta­vami a jasnými výhľadmi steny svojho väzenia – Wilhelm, to všetko ma onemuje. Vraciam sa sám do seba a tu nachodím svoj svet. Svet zasa len viac vytušený a neurčite vytúžený ako skutočný a životný. Tu pláva všetko pred mojimi zmyslami a ja sa usmievam. Takto snívam.

Všetci vy­so­kou­čení učitelia a vy­cho­vá­va­te­lia sú zajedno v tom, že deti nevedia, prečo chcú to alebo ono, ale nik neverí rád, že i dospelí ako deti habkajú na zemi a ako deti nevedia, odkiaľ pri­chá­dzajú a kam idú, práve tak zriedka konajú naozaj účelne a práve tak sa dajú ovládať suchármi, koláčmi a bre­zo­vými prútikmi; zdá sa mi, že to až oči kole.

Rád sa ti pri­zná­vam, lebo viem, čo by si na to od­po­ve­dal: že naj­šťast­nejší sú tí, čo žijú zo dňa na deň ako deti, vláčia so sebou bábiky, ob­lie­kajú ich, vy­zlie­kajú a veľmi úctivo sa kradnú okolo skrine, do ktorej mamička zamkla cukrové, a keď sa napokon zmocnia vy­tú­že­ného, jedia plnými ústami a volajú: Ešte! To sú šťastné tvory! Majú sa dobre i tí, čo dávajú skvelé názvy svojim hlú­pos­tiam, ba i svojim vášňam, a pri­pi­sujú im obrovskú dô­le­ži­tosť pre po­vzne­se­nie a blaho člo­ve­čen­stva. Dobre je tomu, kto môže byť taký. Ale kto spozná v svojej po­ní­že­nosti, kde to všetko smeruje, kto vidí, ako tamten človek, ktorý sa dobre má, vie svoju záhradku obratne pri­stri­hnúť na skutočný raj a ako ne­šťastný ďalej ne­pres­tajne vzdychá pod bremenom, a jednako ako si všetci rovnako žiadajú aspoň o minútku dlhšie vidieť svetlo sveta – áno, ten je ticho a tvorí si svet zo seba, i šťastný je, lebo je človek. A potom nech je hocijako sputnaný, jednako si zachová v srdci stály sladký pocit, že je slobodný a môže opustiť svet, kedy sa mu zachce.


26. mája

Už dávno vieš, že usadím sa obyčajne na prí­tul­nom mies­točku, nájdem si prí­stre­šie a usalaším sa tam úplne skromne. I tu som našiel také prí­ťaž­livé miesto. Asi hodinu od mesta leží dedinka Wahlheim.* Má veľmi zau­jí­mavú polohu na vŕšku a keď ideš k nej chod­níč­kom, môžeš jedným pohľadom prezrieť celé údolie. Dobrá hos­tin­ská, príjemná a veselá, poslúži vínom, pivom, kávou. Ale na­dov­šetko sú tu dve lipy, po­krý­va­júce košatými konármi maličké námestie pred kostolom, dookola uzavreté sed­liac­kymi domkami, humnami a dvormi. Už dávno som nenašiel také útulné miesto. Sem som si dal doniesť z hostinca svoj stolík a stoličku a tu pijem kávu a čítam Homéra. Keď som náhodou prvý raz prišiel pod lipy v jedno krásne poobedie, mies­točko bolo osamelé. Všetko bolo v poli. Len malý štvor­ročný chlapček sedel na zemi a pri­dr­žia­val oboma rúčkami k hrudi druhé asi pol­dru­ha­ročné decko, sediace medzi jeho nohami tak, že mu bol akýmsi ope­rad­lom. Ne­hľa­diac na bystrosť čiernych očiek, môžem povedať, sedel ticho. Tešil ma tento pohľad. Sadol som si na pluh, ležiaci oproti, a s veľkým po­te­še­ním kreslil som skupinu bratov. Pridal som k tomu susedný plot, vráta humna a niekoľko roz­lá­ma­ných vozových kolies, všetko tak, ako to tu bolo po­u­kla­dané, a po necelej hodinke zistil som, že som do­ho­to­vil dobre kom­po­no­vanú a veľmi zau­jí­mavú kresbu, hoci som k nej nepridal nič zo svojho. Utužilo ma to v pred­sav­zatí, že sa v bu­dúc­nosti spo­ľah­nem len na prírodu, lebo len ona je ne­smierne bohatá a len ona vy­cho­váva oprav­di­vých umelcov.

Čitateľ nech sa neustáva hľadať na mape tu vy­me­no­vané miesta. Okol­nosti ma pri­nú­tili zameniť pravé mená vy­mys­le­nými.

Na chválu pra­vi­diel možno doložiť asi toľko, koľko na chválu ob­čian­skej spo­loč­nosti. Človek, ktorý sa chová podľa nich, nikdy neurobí nič ne­chut­ného a zlého, asi tak, ako človek, ktorý sa dá viesť zákonmi a bla­ho­by­tom, nikdy sa nemôže stať ne­zne­si­teľ­ným susedom alebo po­vest­ným zlosynom. Zato však – nech si hovorí kto čo chce – všetky pravidlá ničia oprav­divý cit pre prírodu a jej oprav­divý výraz. Povieš: „To je prikruté; toto pravidlo len ob­me­dzuje, ob­stri­háva bujnú révu“ a pod.

Milý priateľ, mám ti povedať pri­rov­na­nie? S umením je tak ako s láskou. Mladík miluje devu z celého srdca, ce­lu­čičký deň strávi pri nej, premrhá všetky svoje sily, celý majetok, len aby jej vyznával každú chvíľu, že sa jej celkom oddáva. A tu príde nejaký filister, človek, po­sta­vený vo verejnom úrade, a povie mu: „Milý mladý pane! Milovať je ľudské, lenže musíte ľudsky milovať! Rozdeľte si čas. Niekoľko hodín venujte práci a hodiny oddychu venujte svojej deve. Roz­rá­tajte si majetok a z toho, čo vám ostane, keď si za­opat­ríte naj­pot­reb­nej­šie veci, môžte jej doniesť darček, ale nie pričasto, azda tak na na­ro­de­niny alebo meniny a pod.“ Ak počúvne, stane sa z neho osožný mladík, a sám by som poradil ho­cik­to­rému kniežaťu, aby si ho vzal do senátu. Ale to je koniec jeho lásky a, ak je umelcom, koniec jeho umeniu. Ó, pria­te­lia moji! Prečo prúd génia vybúši tak zriedka, tak zriedka rozbúri vnútro mo­hut­nými vlnami a ro­zo­chveje vašu trnúcu dušu? Drahí pria­te­lia, tu na oboch brehoch bývajú vážni páni, ktorým by sa pokazili záhradné besiedky, hriadky tu­li­pá­nov a kapustné polia, keby zavčasu nemohli odvrátiť v bu­dúc­nosti hroziace ne­bez­pe­čen­stvo ohradami a od­vo­dňo­va­ním.


27. mája

Ako badám, veľmi som sa rozohnil, dostal som sa do pri­rov­naní a odu­šev­ne­nia, a pritom som ti zabudol vy­roz­prá­vať, čo sa potom stalo s deťmi. Sedel som asi dve hodiny na pluhu, celý po­hrú­žený do ume­lec­kého vzru­še­nia, o ktorom ti tak veľmi nejasne hovorí môj včerajší list. Pod večer prišla k deťom, ktoré sa do tých čias ani nepohli, mladá žena s košíkom na ruke a už zďaleka volala: „Filip, ty si veľmi dobrý chlapec!“ Po­zdra­vila sa mi, ja som jej za­ďa­ko­val, vstal som, pri­stú­pil bližšie a spýtal som sa, či sú to jej deti. Pri­sved­čila a, po­dá­va­júc star­šiemu pol žemličky, vzala malé decko na ruky a bozkala ho s celou ma­te­rin­skou láskou. „Zverila som ma­lič­kého Filipovi“, povedala, „aby dal na neho pozor a odišla som s naj­star­ším synom do mesta nakúpiť bieleho chleba a hlinenú misku na kašu.“ Videl som to všetko v košíku, ktorý nemal vrchnáka. „Chcem Jankovi (tak sa volal najm­ladší) uvariť na večeru polievky, ale naj­starší, hun­cú­tisko, zabil mi včera misku, keď sa s Filipom na­ťa­ho­vali o po­zos­tatky.“ Spýtal som sa, kde je naj­starší, a len čo mi od­po­ve­dala, že na lúke naháňa kŕdeľ husí, prišiel sám skac­ka­júc a doniesol stred­nému lieskový prútik. Zhováral som sa ďalej so ženou a dozvedel som sa, že je uči­te­ľo­vou dcérou a že jej muž od­ces­to­val do Švaj­čiar­ska pre de­dič­stvo po akomsi strýkovi. „Chceli mu ho vziať“, povedala, „a vôbec mu ne­od­po­ve­dali na jeho listy, preto sa ta vybral sám. Len aby sa mu niečo nestalo! Nemám ešte nijakých zvestí.“ Nechcelo sa mi rozlúčiť sa so ženou, dal som každému z detí po kraj­ciari a dal som jej i pre najm­lad­šieho jeden, aby mu doniesla žemličku k polievke, keď pôjde do mesta. Tak sme sa roz­lú­čili.

Veruže, milý, keď ma už opúšťajú zmysly, celý ten vnútorný škrek vo mne zmierni pohľad na tvora, ktorý sa pohybuje v šťastnej spo­koj­nosti úzkeho kruhu svojho bytia, pomáha si z jedného dňa na druhý, vidí, ako listie opadáva, a myslí pritom práve len na to, že príde zima.

Od tých čias bývam často vonku. Deti už celkom privykli na mňa. Keď pijem kávu, do­stá­vajú cukor a delím si s nimi na večeru chlieb s maslom a kyslé mlieko. Každú nedeľu dostanú po kraj­ciari a hos­tin­skej som naložil, aby im ho vy­pla­tila ona, ak neprídem, kým zazvonia na omšu.

Dôverujú mi, roz­prá­vajú mi všeličo, a keď sa zíde viacej detí z dediny, po­zo­ru­jem ich ná­ru­ži­vosti a prosté výrazy žiadostí a teším sa z nich.

Dalo mi to hodne roboty, kým som pre­sved­čil ich matku, že sa nemusí báť, že ma deti nijako ne­zne­po­ko­jujú.


  
   30. mája
  

  
   Čo som ti minule napísal o maliarstve, dá sa iste preniesť i na básnictvo. Treba len rozoznať, čo je dobré, a opovážiť sa to vysloviť, tak bude iste málo slovami mnoho povedané. Zažil som dnes scénu, ktorá, dokonale opísaná, bola by najkrajšou idylou na svete. Ale čo je báseň, scéna, idyla? Musíme to vždy pomenovať, keď vyjadríme niečím radosť z prirodzeného zjavu?
  

  
   Zasa poriadne sa sklameš, ak po tomto úvode budeš očakávať mnoho vznešeného a vysokého. Iba istý sedliacky šuhaj ma takto zaujal. Ako obyčajne budem rozprávať zle, a ty, myslím, povieš ako obyčajne, že prepínam. Vo Wahlheime, v známom Wahlheime, stávajú sa takéto vzácne príhody.
  

  
   Pod lipami pila celá spoločnosť kávu. Ale necítil som sa tam dobre, našiel som si zámienku a vytratil som sa.
  

  
   Zo susedného dvora vyšiel sedliacky šuhaj a začal robiť čosi na pluhu, ktorý som minule kreslil, opravoval niečo na ňom. Páčil sa mi, preto som sa mu prihovoril. Spýtal som sa ho na jeho pomery. Chytro sme sa zoznámil, a to dôverne. Stáva sa mi to často s týmto druhom ľudí. Rozprával mi, že slúži u akejsi vdovy; má sa tam vraj veľmi dobre. Toľko o nej hovoril a tak ju vychvaľoval, že som hneď mohol spozorovať: oddaný jej je telom i dušou. Rozprával, že už je nie mladá, jej nebohý muž s ňou zle zaobchodil, preto sa už nechce vydávať, a z jeho rečí žiarilo výrazne, aká je pre neho krásna, pôvabná, ako by si žiadal, aby si ho vyvolila za muža, lebo by chcel zahladiť spomienky na chyby jej prvého muža. Musel by som ti to doslovne opakovať, aby si pochopil čistú náklonnosť, lásku a vernosť tohto človeka. Musel by som mať nadanie najväčšieho básnika, aby som ti mohol živo a odrazu opísať i výraz jeho tvári, i súlad hlasu a tajný oheň očí. Nie, jemnosť, ktorá tkvela v celej jeho bytnosti a výraze, nemožno vyjadriť slovami. Všetko, čo môžem z toho urobiť, bude veľmi nepriliehavé. Najväčšmi ma dojalo, ako sa bál, aby som si nemyslel niečo nesprávneho o jeho pomere k nej a nepochyboval o jej dobrom chovaní. Aký bol milý, keď hovoril o postave, o
  

  
  

  
  

 




    Vážení čtenáři, právě jste dočetli ukázku z knihy Utrpenie mladého Werthera.

    Pokud se Vám ukázka líbila, na našem webu si můžete zakoupit celou knihu.

